Talle woedend vir TelkomTelkom (Foto: Facebook) Hordes Telkom-gebruikers wat sedert die begin van die week met stadige internetdiens én internetverbinding-probleme sukkel het hulle vandeesweek tot sosiale media gewend om hul misnoeë oor dié internetdiensverskaffer se internetverbinding-probleme uit te spreek. Die maatskappy het Woensdagaand op sosiale media gesê ŉ gebreekte kabel is die oorsaak vir duisende gebruikers se stadige internetdiens. Telkom het gesê hy is besig om die saak te ondersoek en sal die probleem so gou moontlik regstel. Volgens die internetdiensverskaffer het gebruikers in onder meer Johannesburg, Kaapstad, Pretoria, Durban, Port Elizabeth, Kempton Park, Centurion, Pietermaritzburg, Bellville en Boksburg internetprobleme ondervind. Hoewel Telkom kort ná sy aanvanklike aankondiging Woensdagaand gesê het die gebreekte kabel is herstel, het gebruikers teen Donderdagoggend steeds teen die internetdiensverskaffer uitgevaar oor verbindingsprobleme en stadige internetdiens. Hordes gebruikers se klagtes het die maatskappy Donderdag genoop om wéér ondersoek in te stel. Volgens Steven Sutherland, ŉ Telkom-gebruiker, was Telkom Donderdagoggend nie bereikbaar nie weens ŉ besige lyn. “Haai Telkom. Die 10210-lyn was baie besig – ek het 15 minute lank aangehou,” skryf hy. “My ADSL-lyn wil nie aan die internet verbind nie. Julle inbelsentrum antwoord nie die oproepe nie en die webwerf wil nie werk sodat ek die probleem kan aanmeld nie. Help asseblief,” sê Addul Kajee. “Ons ervaar weer internetverbinding-probleme, veral met ADSL-lyne. Ons werk tans om die kwessie op te los. Ons vra om verskoning vir die ongerief,” het die maatskappy op Twitter gesê. Woedende gebruikers het hulle Donderdag tot Facebook en Twitter gewend om dié probleem onder Telkom se aandag te bring. “Telkom het twee dae terug gesê hy gaan ons kontak en vir ons ŉ verwysingsnommer gegee. Vandag is dit reeds vier dae, en nog niemand het na ons toe teruggekom nie. Ek is nie eers verras nie,” het Jade Mansfield geskryf. “Ek het steeds nie internetverbinding nie, en byna al my data gaan in die proses verlore. Ek kan nie eers in my rekening inkom nie. Wie gaan ons vergoed vir hierdie probleme?” het Karen Lourens laat hoor. Die internetdiensverskaffer het egter Donderdag gesê hy probeer die probleem so gou as moontlik oplos.